Laumių stalas
Šis akmuo yra Paindrijos kaimo, Dusetų valsčiaus, Zarasų apskrities lauke, Klibo Balio žemėje. Akmuo – raudono granito beveik keturkampė uola 2x2x1 metro didumo žemės paviršiuje. Akmens paviršius lygus, bet labai trapus. Atrodo, kad yra nuo deginimo sutrupėjęs. 

Laumių stalu akmuo, B. Klibo pasakojimu, vadinamas todėl, kad ant jo senovėje deivės laumės ugnį kūrendavo ir sau valgius virdavo. Dar B. Klibas pasakojo, kad senovėje per Sekmines žmonės švęsdavo pavasario lauko darbų pabaigą. Toms šventėms visi ties Laumių stalo akmeniu rinkdavosi ir linksmai puotaudavo. B. Klibo senelis jam pasakodavęs, kaip būdavo linksma. Kartą kas tai nuvertęs nuo akmens atkištą alaus bosą. Bosas ritasi, o alutis iš skylės bėga. Vienas puotos dalyvių norėjo bosą sulaikyti, bet vienas buvusių ten senių pasakė: 

– Neliesk, tai laumių dalia! 

Ir visas alus iš boso išbėgo.

Padavimai
Padavimai apie akmenis